Príloha č. 2 

Vyhodnotenie
pilotného projektu spoločného obstarávania viacerých obstarávateľov realizovaným MV SR.
 
Jeden z prvých problémov, ktorý sa pri realizácii SOVO riešil, bolo riešenie právneho vzťahu medzi organizáciou, ktorá bude realizovať obstaranie a ostatnými organizáciami, ktoré sa do SOVO zapoja a uvedenú organizáciu poveria obstaraním daného druhu tovaru a dodávky tovaru budú realizované na základe čiastkových zmlúv na základe rámcovej zmluvy, ktorú uzavrie poverená organizácia. Na základe viacerých úvah a diskusií v riadiacej skupine bol nakoniec naplno využitý model príkazných zmlúv uplatňovaných na MV SR. 
 
Pred samotným procesom obstarania bolo potrebné vykonať analýzu jestvujúceho autoparku v organizáciách štátnej správy, prieskum potrieb, 
ako i záujmu zapojenia sa do realizácie projektu, vykonať rozborovú činnosť spojenú s následným prevádzkovaním nakupovaných automobilov z hľadiska nákladov na prevádzku, servis, údržbu a opravy vrátane dodávky náhradných dielcov. Ďalej išlo o stanovenie záväzných finančných limitov na nákup osobných automobilov v závislosti na aký účel je vozidlo určené a forme jeho prevádzkovania. V neposlednom rade bolo potrebné vykonať rozsiahly prieskum trhu a analýzu dodávateľsko-odberateľských vzťahov. 

V rámci realizácie pilotných projektov ide o uzavretie rámcovej zmluvy 
na dodávku určeného predmetu obstarávania – v tomto prípade osobných automobilov nejde o jednorazový akt, ale aby bola potvrdená opodstatnenosť a efektívnosť takéhoto postupu, malo by ísť o dlhodobý proces na základe realizovanej metódy verejného obstarávania a uzavretia rámcovej zmluvy 
na spravidla dlhšie časové obdobie. V našom prípade bol prijatý kompromis uzavrieť rámcovú zmluvu na obdobie jedného roka s možnosťou opcie na ďalší jeden rok, v priamej závislosti od výhodnosti takto uzavretej rámcovej zmluvy. Dôvodom bol predovšetkým nedostatok informácii o potrebách organizácií z hľadiska druhov         a množstva automobilov, tak aby bolo možné čo najpresnejšie stanoviť predpokladané množstvá (poprípade obstarať i viac druhov či typov automobilov     pre väčšiu objektívnosť na posúdenie účelnosti SOVO) počas platnosti rámcovej zmluvy. Tieto problémy v etape prípravných prác na pilotnom projekte boli spojené s konkrétnou špecifikáciou predmetu obstarávania a zvlášť predpokladaných objemov dodávky, na ktoré sa rámcová zmluva uzavrie a vyplývali zo skutočnosti, že prípravné činnosti spadali do obdobia druhej polovice roka 2001, keď ešte u žiadneho rezortu štátnej správy neboli známe pridelené rozpočtové prostriedky a na základe ich výšky i prerozdelenie v rámci rezortu, čo značne komplikovalo uzavieranie záväzkových vzťahov upravených príkaznou zmluvou medzi obstarávateľmi, ktorí prejavili záujem zúčastniť sa na realizácii spoločného obstarávania. A je možné predpokladať, že dôvod neznalosti výšky rozpočtových prostriedkov, ktoré ten-ktorý obstarávateľ v nasledujúcom kalendárnom roku a v ďalších rokoch obdrží, boli dôvodom nezapojenia sa väčšieho počtu organizácii do vyhláseného projektu spoločného obstarávania – neuzavretia príkaznej zmluvy s realizátorom projektu. V skutočnosti až po schválení štátneho rozpočtu na rok 2002 a vyjasnení prerozdelenia rozpočtových prostriedkov, bolo možné hovoriť o podrobnej špecifikácii predmetu obstarávania, druhoch obstarávaných osobných motorových vozidiel a predpokladaných počtoch. Aj z vyššie uvedených dôvodov bola etapa vyhlásenia metódy verejného obstarávania, spoločného obstarávania viacerých obstarávateľov, viackrát oddialená a oproti schválenému harmonogramu pilotných projektov a pôvodnému zámeru obstarávateľa započať verejné obstarávanie v poslednom štvrťroku roka 2001, bolo oznámenie o vyhlásení metódy verejného obstarávania zverejnené až vo februári 2002. 
 
Samotnému vyhláseniu metódy verejného obstarávania vo Vestníku verejného obstarávania predchádzalo zverejnenie predbežného oznámenia vo vestníku, oznámenie obstarávateľa o zámere uzavrieť rámcovú zmluvu na základe vyhlásenej verejnej súťaže. Okrem zverejnenia predbežného oznámenia bola na internetovej adrese Ministerstva  vnútra Slovenskej republiky a súčasne na internetovej stránke Úradu pre verejné obstarávanie zverejnená špecifikácia a požadované technické parametre osobných automobilov, ako podklad pre opis predmetu obstarávania vyhlasovanej verejnej súťaže na obstarávanie osobných motorových vozidiel v rámci pilotného projektu SOVO s tým, že bola daná možnosť vyjadriť sa a pripomienkovať hlavne potenciálnym uchádzačom, t. j. dovozcom a predajcom automobilových zna-čiek a širokej odbornej a obchodnej verejnosti, k požadovaným technickým údajom a špecifikácii, z dôvodu vylúčenia alebo minimalizácie použitých diskriminačných prvkov pri špecifikácii predmetu obstarávania. Musíme konštatovať, že k uvedeným dokumentom neboli vznesené žiadne pripomienky alebo námietky. Chceme túto skutočnosť vyzdvihnúť, ako veľmi dobrý krok smerom k znižovaniu priestoru pre korupciu, pretože vieme, že technické špecifikácie dávajú priestor pre zvýhodňovanie určitého dodávateľa. Navyše je tak umožnené obstarávateľovi zachytiť prípadné nedostatky v technickej špecifikácii a celkovo ju tak skvalitniť, čím sa vytvára možnosť bezproblémového priebehu samotnej súťaže a získať v nej najlepšiu hodnotu. 

Najdôležitejším krokom celého procesu bolo vypracovanie súťažných podkladov. Koncept súťažných podkladov bol konzultovaný a pripomienkovaný jednotlivými zúčastnenými stranami, ako i pracovníkmi Úradu pre verejné obstarávanie. Tu je potrebné vyzdvihnúť a zvlášť oceniť nekompromisný 
a konštruktívny prístup k riešeniu danej problematiky pracovníkov úradu, vydávanie metodických usmernení, ktoré tvoria základ pre úspešnosť riešenia pilotných projektov. 

Proces prípravy a spracovania súťažných podkladov predstavoval dlhú a náročnú etapu, keďže gestor pilotného projektu si s plnou zodpovednosťou uvedomoval dôležitosť tohto dokumentu pre úspešnosť a kvalitu realizácie celého projektu. Zvlášť pre určenie predmetu museli byť vzaté do úvahy všetky, aj pre tento účel vykonané, analýzy a rozbory, prieskumy trhu a potrieb, finančné limity, následné prevádzkovanie, opravy a údržba a ďalšie získané a overené informácie. Samozrejme, uvedomovali sme si, že v konečnom dôsledku bude mať tento faktor i veľký vplyv nielen na konečný efekt a hospodárnosť takéhoto obstarávania, ale         i na hodnotenie projektu, či je takýto postup prínosom alebo či je to len zrkadlový efekt obstarávania obvyklým spôsobom.

Po zapracovaní pripomienok sa súťažné podklady stali kvalifikovaným podkladom pre vypracovanie a zverejnenie oznámenia o vyhlásení metódy verejného obstarávania realizovaného verejnou súťažou vo Vestníku verejného obstarávania. Súčasne bolo vyhlásenie obstarávania publikované aj v Obchodním věstníku v Českej republike. Súťažné podklady boli taktiež zverejnené i na internetovej adrese Ministerstva vnútra Slovenskej republiky. 
 
Na základe zverejnenia oznámenia o vyhlásení verejnej súťaže si súťažné podklady vyžiadalo a prevzalo 12 uchádzačov. Vo väčšine išlo o dovozcov, importérov osobných automobilov európskych továrenských značiek. Obstarávateľ nedostal žiadnu žiadosť o vysvetlenie alebo spresnenie ponuky, čo je takisto dôkazom o precíznom vypracovaní podkladov. 

V lehote na predkladanie ponúk boli doručené iba dve ponuky uchádzačov. Ponuka uchádzača Škoda Auto Slovensko, s. r. o. Bratislava, importéra automobilov Škoda s ponukou na dodávku osobných automobilov Škoda Fabia a ponuka uchádzača Porsche Slovakia, spol. s r. o., Bratislava, importéra osobných automo-bilov VW a Audi s ponukou na dodávku osobných automobilov VW Golf a VW Polo. Na otváraní obálok s ponukami sa zúčastnili zástupcovia uchádzačov, ktorí predložili ponuky. 

Komisia určená obstarávateľom, ktorej členmi boli súčasne i zástupcovia organizácií zapojení do realizácie projektu, a to: Ministerstva obrany Slovenskej republiky, Najvyššieho kontrolného úradu Slovenskej republiky a Ministerstva životného prostredia Slovenskej republiky, vylúčila ponuku uchádzača, ktorá nesplnila požiadavku uvedenú v oznámení o vyhlásení metódy verejného obstarávania a v súťažných podkladoch. Keďže do vyhodnotenia ponúk bola zaradená len jedna ponuka, ktorá vyhovela požiadavkám obstarávateľa poradie ponúk sa nezostavovalo. 

Keďže obstarávateľ neobdržal žiadnu námietku proti podmienkam uvedeným v oznámení alebo súťažných podkladoch, vylúčeniu uchádzača alebo určeniu poradia vyhodnotených ponúk pred ukončením lehoty viazanosti, v zákonnej lehote podpísal rámcovú zmluvu a doručil ju úspešnému uchádzačovi. Súčasne v zákonom stanovenej lehote zverejnil výsledok verejného obstarávania tak, ako bola verejná súťaž vyhlásená a uvoľnil zábezpeku zloženú uchádzačmi. 

Takto uzavretú rámcovú zmluvu, alebo jej kópiu, bezodkladne doručil všetkým subjektom spoločného obstarávania viacerých obstarávateľov s výzvou na uzavretie čiastkových kúpnych zmlúv pri použití podlimitnej metódy rokovacieho konania 
bez zverejnenia a za podmienok dohodnutých v rámcovej zmluve.
 
V súčasnosti sa realizácia pilotného projektu nachádza v etape plnenia dodávok osobných automobilov na základe uzavieraných čiastkových kúpnych zmlúv a na základe rámcovej zmluvy uzavretej s uchádzačom, ktorého ponuka predložená 
do verejnej súťaže bola úspešná. Účastníkom rámcových zmlúv sú v súčasnosti Ministerstvo vnútra SR, Ministerstvo obrany SR, Ministerstvo životného prostredia SR, Najvyšší kontrolný úrad SR a Úrad priemyselného vlastníctva SR. Záujem pripojiť sa k rámcovej zmluve prejavili Daňové riaditeľstvo SR, Zbor väzenskej            a justičnej stráže, Železnice Slovenskej republiky, Sekcia vyšetrovania a krimi-nalisticko-expertíznych činností MV SR. Doteraz bolo uzavretých 8 čiastkových zmlúv, na základe ktorých bolo dodaných 75 ks osobných automobilov. 
Na základe už zrealizovaných dodávok bola pri 8 % zľave dosiahnutá úspora 
cca 2 959 725,- Sk v porovnaní s trhovými cenami. V súčasnosti sa pripravuje ďalších 18 čiastkových zmlúv na nákup 167 ks automobilov, čím sa celková úspora zvýšila o ďalších 6 590 321,- Sk.
 
Z dôvodu zabezpečenia maximálnej informovanosti výsledok spoločného obstarávania a podmienky upravené rámcovou zmluvou boli zverejnené 
na internetovej stránke Ministerstva vnútra Slovenskej republiky www.minv.sk. Súčasne bola zaslaná požiadavka na  Úrad pre verejné obstarávanie, aby tieto informácie boli zverejnené i na jeho internetovej stránke, s cieľom možnosti zapojenia sa do SOVO aj ďalších obstarávateľov – organizácií štátnej správy, alebo iných, ktorým pre obstaranie tovarov vyplýva povinnosť postupovať podľa zákona o verejnom obstarávaní, a ktorým po dobu platnosti tejto rámcovej zmluvy vznikne potreba obstarať osobné motorové vozidlo alebo vozidlá v zmysle špecifikácie uvedenej v rámcovej zmluve a majú pre tento účel vyčlenené finančné prostriedky a to tak, že uzavrú s garantom projektu - Ministerstvom vnútra Slovenskej republiky príkaznú zmluvu. Táto možnosť bola ako požiadavka, či podmienka súčasťou zverejneného oznámenia a súťažných podkladov verejnej súťaže.
 
Z dôvodu boja proti korupcii vo verejnom obstarávaní a v rámci prijatých protikorupčných opatrení podmienkou účasti uchádzača vo verejnej súťaži spoločného obstarávania viacerých obstarávateľov bola uzavretá zmluva o transparentnosti medzi obstarávateľom a uchádzačom, ktorej cieľom je zabez-pečenie transparentnosti celého procesu verejného obstarávania, vylúčenie nekalo-súťažného konania a vzájomné neposkytovanie výhod. Ďalším dôležitým protiko-rupčným faktorom bolo jednoznačné stanovenie podmienok účasti a kritérií vyhodno-tenia ponúk a spôsobe ich uplatnenia, kde bol v maximálnej miere vylúčený subjektívny ľudský faktor pri vyhodnocovaní a samotný spôsob výberu 
a vyhodnotenia ponúk nemal žiadny z aktérov verejného obstarávania a z členov hodnotiacej komisie  možnosť ovplyvniť.
 
Je možné konštatovať, i keď rozsah obstarávania (čo do množstva a druhovosti) nebol ako objektívne určujúca vzorka dostatočný, že spoločné obstarávanie v dlhodobej perspektíve má svoje opodstatnenie a určite prinesie zvýšenie efektívnosti a hospodárnosti pri zabezpečovaní potrieb organizácii. V neposlednom rade je potrebné uviesť i tú skutočnosť, že do zabezpečovania môže byť zainteresovaný menší okruh ľudí a taktiež je tu predpoklad profesionálnejšieho zabezpečovania úloh a menšia pravdepodobnosť porušovania zákona.
 
Ďalej uvádzame, že na základe získaných dobrých skúseností Ministerstvo vnútra SR má zámer ešte v priebehu roka 2002 a nasledujúceho roka realizovať ďalšie projekty spoločného obstarávania viacerých obstarávateľov. Predpokladáme realizáciu SOVO pre obstaranie automobilov ostatných druhov (typov), zvlášť osobných automobilov strednej triedy, terénnych a úžitkových automobilov, pneumatík a vzdušníc pre osobné a nákladné motorové vozidlá, motorové 
a prevodové oleje a iné špeciálne kvapaliny, mazivá, vazelíny a tuky a  v súčasnosti už prebieha verejná súťaž na muníciu do krátkych zbraní.